รายงานการประชุมสภาเทศบาลตำบลป่าโมก

สมัยสามัญ สมัยแรก ประจำปี พ.ศ. 2563

วันจันทร์ที่ 24 กุมภาพันธ์ 2563 เวลา 10.00 น.

ณ ห้องประชุมสภาเทศบาลตำบลป่าโมก

.......................................

# ผู้เข้าประชุม

 ๑. พันเอกอำนวย ต้องประสงค์ ประธานสภาเทศบาล

๒. นายมนู สังข์ศิริ รองประธานสภาเทศบาล

๓. นายพยนต์ ชุนหจันทร์ สมาชิกสภาเทศบาล

4. นายศรีวิชัย สุขสะอาด สมาชิกสภาเทศบาล

5. นางสาวมาลัย บุญประดับ สมาชิกสภาเทศบาล

 6. นางอรุณี กล่อมกูล สมาชิกสภาเทศบาล

7. นายบำรุง แย้มนิยม สมาชิกสภาเทศบาล

 8. นายฉลวย กระจ่างจิตร์ สมาชิกสภาเทศบาล

 9. นายสุพจน์ ฉัตร์เงิน สมาชิกสภาเทศบาล

 10. นางสาวชนากานต์ แป้งนวล สมาชิกสภาเทศบาล

 11. นายอารยัน จำนงค์วุฒิ สมาชิกสภาเทศบาล

 12. นายเอนก เล็กนิคม สมาชิกสภาเทศบาล

๑3. นายสุพล เรืองฤทธิ์ เลขานุการสภาเทศบาล

# ผู้เข้าร่วมประชุม

 ๑. นายสมศักดิ์ ชื่นนิยม นายกเทศมนตรี

 ๒. นายกล้าณรงค์ เชื้อบุญมี รองนายกเทศมนตรี

 3. นางสาวกนกวรรณ ชื่นนิยม รองนายกเทศมนตรี

 4. นายยงยุทธ สุดใจ เลขานุการนายกเทศมนตรี

 5. นายกรรมาธิการ จิตตะมาก ที่ปรึกษานายกเทศมนตรี

 6. นายธานินทร์ สินธุประสิทธิ์ หัวหน้าสำนักปลัดเทศบาล

 7. นายสมชัย สุนทรเมฆินทร์ ผู้อำนวยการโรงเรียนเทศบาลวัดแสนสุข

 8. นางพเยาว์ เจริญสันต์ ผู้อำนวยการโรงเรียนเทศบาลวัดโบสถ์วรดิตถ์

 9. นายวรพล อยู่มั่น ผู้อำนวยการโรงเรียนชุมชนเทศบาลวัดปาโมกข์

 10. นางฬิยาภร อยู่มั่น รก.ผู้อำนวยการโรงเรียนเทศบาลวัดอัมพวัน

 11. นายสุเทพ กลิ้งกลม รก.ผู้อำนวยการโรงเรียนเทศบาลวัดพินิจธรรมสาร

 12. นางสาวจีรภา สุขคำ ผู้จัดการสถานธนานุบาล

 13. นายนิยุตชัย มหาพรหม ผู้อำนวยการกองสาธารณสุขและสิ่งแวดล้อม

14. นางพัชรินทร์ สงเคราะห์มิตร หัวหน้าฝ่ายอนามัยและสิ่งแวดล้อม

 15. นางสาวสีนวล สุ่มประเสริฐ รก.ผู้อำนวยการโรงเรียนเทศบาลวัดแจ้ง

 16. นายอุปถัมภ์ เข็มทอง หัวหน้างานป้องกันฯ

17. นางสาวสุวรรณา วัชรอาภาไพบูลย์ ผู้อำนวยการกองการศึกษา

18. นางจีรนันท์ วุ่นวงศ์ ผู้อำนวยการกองคลัง

19.นายทัดไช .../2

2

 19. นายทัดไช สุขประเสริฐ วิศวกรโยธาชำนาญการ

 20. นางจิรฐา โชติธนะภัทร เจ้าพนักงานธุรการชำนาญงาน

 21. นางวัชรี จารุตันติกร เจ้าพนักงานส่งเสริมการท่องเที่ยวชำนาญงาน

 22. นางประภาพรรณ กลีบกลาง เจ้าพนักงานธุรการปฏิบัติงาน

ผู้เข้าร่วมรับฟังการประชุม

1. นายสุรินทร์ รัตนพันธ์ ปลัดอำเภอหัวหน้ากลุ่มงานบริหารงานปกครอง

 2. ร้อยตำรวจเอกสุชาติ ธรรมริยา รองสารวัตรปราบปรามสถานีตำรวจภูธรป่าโมก

เริ่มประชุมเวลา 10.00 น.

นายสุพล เรืองฤทธิ์ ปลัดเทศบาล/เลขานุการสภาเทศบาล กราบเรียนท่านประธานสภาเทศบาล ขณะนี้ที่ประชุมสมาชิกสภาเทศบาลตำบลป่าโมกครบองค์ประชุมแล้ว ขอกราบเรียนเชิญท่านประธานสภาเทศบาลจุดธูปเทียนบูชาพระรัตนตรัย และทำหน้าที่ประธานการประชุมตามระเบียบวาระต่อไป

พันเอกอำนวย ต้องประสงค์ ประธานสภาเทศบาล ขณะนี้สมาชิกสภาเทศบาลตำบลป่าโมกครบองค์ประชุมแล้ว อยู่ในที่ประชุม 12 ท่าน ก่อนอื่นผมขอขอบพระคุณท่านสุรินทร์ รัตนพันธ์ ปลัดอำเภอหัวหน้ากลุ่มงานบริหารงานปกครอง และท่านร้อยตำรวจเอกสุชาติ ธรรมริยา รองสารวัตรปราบปรามสถานีตำรวจภูธรป่าโมกที่ได้ให้เกียรติมาร่วมรับฟังการประชุมสภาเทศบาลของเรา ผมขอเปิดประชุมสภาเทศบาลตำบลป่าโมก สมัยสามัญ สมัยแรก ประจำปี 2563 ผมขอเชิญท่านปลัดเทศบาลในฐานะเลขานุการ สภาเทศบาลตำบลป่าโมกอ่านประกาศของสภาเทศบาล เรื่อง กำหนดวันเริ่มประชุมสภาเทศบาล

 นายสุพล เรืองฤทธิ์ ปลัดเทศบาล/เลขานุการสภาเทศบาล

ประกาศสภาเทศบาลตำบลป่าโมก

เรื่อง กำหนดวันเริ่มประชุมสภาเทศบาล สมัยสามัญ สมัยแรก ประจำปี 2563

...................................

 อาศัยอำนาจตามความในหมวด 2 ข้อ 21 แห่งระเบียบกระทรวงมหาดไทย ว่าด้วย ข้อบังคับ การประชุมสภาท้องถิ่น พ.ศ.2547 และโดยมติของสภาเทศบาลในการประชุมสภาเทศบาล สมัยสามัญ สมัยแรก ประจำปี 2562 เมื่อวันที่ 21 กุมภาพันธ์ 2562

 จึงประกาศกำหนดวันเริ่มประชุมสภาเทศบาล สมัยสามัญ สมัยแรก ประจำปี 2563 ในเดือน กุมภาพันธ์ 2563 ตั้งแต่วันที่ 1 กุมภาพันธ์ 2563 เป็นต้นไป

 ประกาศ ณ วันที่ 7 เดือน มกราคม พ.ศ. 2563

 พันเอก อำนวย ต้องประสงค์

 (อำนวย ต้องประสงค์)

 ประธานสภาเทศบาลตำบลป่าโมก

 พันเอกอำนวย ต้องประสงค์ ประธานสภาเทศบาล ขอบคุณครับ ผมขอเข้าสู่ระเบียบวาระการประชุมต่อไป

**ระเบียบวาระที่ 1 เรื่อง ที่ประธานจะแจ้งให้ที่ประชุมทราบ**

 พันเอกอำนวย ต้องประสงค์ ประธานสภาเทศบาล ผมมีเรื่องที่จะแจ้งให้ที่ประชุมทราบ คือการแข่งขันกีฬาซึ่งเทศบาลของเราจะเป็นเจ้าภาพจัดการแข่งขัน ระหว่างวันที่ 9 ถึงวันที่ 27 มีนาคม 2563 นี้ รายละเอียดผมขอเชิญท่านปลัดเทศบาลกรุณาเรียนชี้แจงให้ที่ประชุมทราบด้วย ขอเชิญครับ

นายสุพล .../3

3

 นายสุพล เรืองฤทธิ์ ปลัดเทศบาล/เลขานุการสภาเทศบาล กราบเรียนท่านประธานสภาเทศบาลและท่านสมาชิกผู้ทรงเกียรติ สืบเนื่องจากสันนิบาตเทศบาลจังหวัดอ่างทองได้มอบหมายให้เทศบาลตำบลป่าโมกเป็นเจ้าภาพในการจัดการแข่งขันกีฬาเทศบาลสัมพันธ์ ครั้งที่ 7 “ป่าโมกเกมส์ 2020” ซึ่งเราจะดำเนินการแข่งขันตั้งแต่วันที่ 9 มีนาคม 2563 ถึงวันที่ 27 มีนาคม 2563 และจะทำพิธีเปิดและปิดในวันที่ 27 มีนาคม 2563 เราจะมีหนังสือเชิญท่านสมาชิกสภาเทศบาลร่วมต้อนรับผู้ว่าราชการจังหวัดหรือรองผู้ว่าราชการจังหวัด ในขณะนี้เราดำเนินการทำสนามกีฬาวอลเลย์บอล และตะกร้อเพื่อที่จะรองรับการแข่งขัน โดยการนำของหัวหน้าสำนักปลัดเทศบาล ซึ่งเราจะจัดการแข่งขันที่โรงเรียนชุมชนเทศบาลวัดปาโมกข์เป็นหลัก ส่วนสนามฟุตบอลเราก็ใช้สนามโรงเรียน ท.1 โดยจะเริ่มการแข่งขันในวันที่ 9 มีนาคม 2563 เป็นต้นไป และทำพิธีเปิด – ปิด ในวันที่ 27 มีนาคม 2563 วันนั้นช่วงเย็นจะมีงานเลี้ยงโต๊ะจีนและดนตรีเพื่อเลี้ยงขอบคุณเทศบาลทุกแห่งที่เข้าร่วมการแข่งขัน และเลี้ยงพนักงานเทศบาล พนักงานครูเทศบาลและลูกจ้างของเราทั้งหมดเพื่อตอบแทนที่เราได้ร่วมกันเป็นเจ้าภาพในครั้งนี้ คิดว่างานคงสำเร็จไปได้ด้วยดี และขอขอบคุณท่านสมาชิกสภาเทศบาลที่ได้ร่วมสมทบเงินเพื่อเป็นค่าใช้จ่ายในการแข่งขันครั้งนี้ ขอขอบคุณไว้ ณ โอกาสนี้ด้วยครับ

 พันเอกอำนวย ต้องประสงค์ ประธานสภาเทศบาล เมื่อวานผมไปร่วมงานที่โรงเรียน ท.1 ผมสังเกตว่ามีเศษผง และขนนกติดบริเวณข้างฝา ผมต้องการให้เทศบาลไปฉีดน้ำล้างทำความสะอาดด้วย และขอความร่วมมือจากท่านสมาชิกได้ไปร่วมต้อนรับท่านผู้ใหญ่ นักกีฬาที่เข้ามาแข่งขัน ร่วมกันเชียร์และให้กำลังใจ นักกีฬาของเทศบาลเราด้วย ขอบคุณครับ

 **ที่ประชุม รับทราบ**

**ระเบียบวาระที่ 2 เรื่อง รับรองรายงานการประชุมสภาเทศบาล สมัยสามัญ สมัยที่ 4 ประจำปี 2562 เมื่อวันที่ 28 พฤศจิกายน 2562**

 พันเอกอำนวย ต้องประสงค์ ประธานสภาเทศบาล รายงานการประชุมสภาเทศบาลตำบลป่าโมก สมัยสามัญ สมัยที่ 4 ประจำปี 2562 เมื่อวันที่ 28 พฤศจิกายน 2562 เจ้าหน้าที่ได้จัดส่งรายงานการประชุมดังกล่าวให้กับสมาชิกทุกท่านล่วงหน้าแล้ว มีสมาชิกท่านใดหรือผู้บริหารจะขอแก้ไขเพิ่มเติมหรือไม่ เชิญครับ

 นายฉลวย กระจ่างจิตร์ สมาชิกสภาเทศบาล กราบเรียนท่านประธานสภาเทศบาล และท่านสมาชิกผู้ทรงเกียรติ ผมนายฉลวย กระจ่างจิตร์ สมาชิกสภาเทศบาล ผมขออนุญาตแก้ไขรายงานการประชุมสภาเทศบาล สมัยสามัญ สมัยที่ 4 ประจำปี 2562 เมื่อวันที่ 28 พฤศจิกายน 2562 หน้า 49 ข้อเสนอแนะข้อที่ 1 บรรทัดที่ 4 ข้อความเดิม “ตามถนนและทางสาธารณะ**ทุกที**เป็นอีกทางเลือกหนึ่ง” ขอแก้ไขเป็น “ตามถนนและทางสาธารณะ**ทุกที่**เป็นอีกทางเลือกหนึ่ง” และข้อ 2 ข้อความเดิม “จ้างเหมาเพื่อปฏิบัติงานรักษาความสะอาด กวาดถนนและ**ทางเข้า**” ขอแก้ไขเป็น “จ้างเหมาเพื่อปฏิบัติงานรักษาความสะอาด กวาดถนนและ**ทางเท้า**”

 พันเอกอำนวย ต้องประสงค์ ประธานสภาเทศบาล มีสมาชิกท่านใดจะขอแก้ไขเพิ่มเติมอีกหรือไม่ครับ (ไม่มี) ถ้าไม่มีผู้ขอแก้ไข ผมจะขอให้สมาชิกรับรองด้วยครับ

 สมาชิกท่านใดรับรองรายงานการประชุมสภาเทศบาลตำบลป่าโมก สมัยสามัญ สมัยที่ 4 ประจำปี

2562 เมื่อวันที่ 28 พฤศจิกายน 2562 ขอความกรุณายกมือครับ สมาชิกรับรอง 11 ท่าน

 สมาชิกไม่รับรอง ไม่มีนะครับ

 **ที่ประชุม มีมติรับรองรายงานการประชุมสภาเทศบาลตำบลป่าโมก สมัยสามัญ สมัยที่ 4 ประจำปี 2562 เมื่อวันที่ 28 พฤศจิกายน 2562**

ระเบียบวาระที่ 3 .../4

4

**ระเบียบวาระที่ 3 เรื่อง กำหนดสมัยประชุมสภาเทศบาล สมัยสามัญ ประจำปี พ.ศ. 2563 และกำหนดวันเริ่มประชุมสมัยสามัญ สมัยแรก ของปี พ.ศ. 2564**

 พันเอกอำนวย ต้องประสงค์ ประธานสภาเทศบาล ผมขอปรึกษาเพื่อนสมาชิกฯ เพื่อกำหนดสมัยประชุมสามัญประจำปี ซึ่งการกำหนดสมัยประชุมสามัญประจำปีจะเป็นการกำหนดตามปี พ.ศ. โดยในครั้งนี้จะเป็นการกำหนดสมัยประชุมสามัญประจำปี พ.ศ.2563 และกำหนดวันเริ่มสมัยประชุมสามัญ สมัยแรก ของปี พ.ศ.2564 ขอให้เลขานุการสภาเทศบาล ชี้แจงกฎหมายที่เกี่ยวข้องฯ ด้วยครับ ขอเชิญครับ

 นายสุพล เรืองฤทธิ์ ปลัดเทศบาล/เลขานุการสภาเทศบาล กราบเรียนท่านประธานสภาที่เคารพ ท่านสมาชิกฯ ผู้ทรงเกียรติ พระราชบัญญัติเทศบาล พ.ศ.2496 แก้ไขเพิ่มเติมถึง (ฉบับที่ 13) พ.ศ.2552 มาตรา 24 กำหนดว่า “ในปีหนึ่งให้มีสมัยประชุมสามัญสี่สมัย สมัยประชุมสามัญครั้งแรกและวันเริ่มประชุมสมัยสามัญประจำปีให้สภาเทศบาลกำหนด” และวรรคสี่ กำหนดว่า “สมัยประชุมสามัญสมัยหนึ่ง ๆ ให้มีกำหนดไม่เกินสามสิบวัน ฯลฯ” และตามระเบียบกระทรวงมหาดไทย ว่าด้วย ข้อบังคับการประชุมสภาท้องถิ่น พ.ศ.2547 ข้อ 21 กำหนดว่า “การกำหนดจำนวนสมัยประชุมสามัญประจำปี ระยะเวลาและวันเริ่มต้นประชุมสมัยประชุมสามัญประจำปีของแต่ละสมัยในปีนั้น วันเริ่มสมัยประชุมสามัญประจำปีของปีถัดไป และระยะเวลาของสมัยประชุมสามัญประจำปีสมัยแรกของปีถัดไป ให้ประธานสภาท้องถิ่นนำปรึกษาในที่ประชุมสามัญประจำปีสมัยแรกของแต่ละปี ฯลฯ” สำหรับสมัยประชุมสามัญ สมัยแรก ประจำปี 2563 ได้กำหนดไว้แล้วเมื่อการประชุมสภาเทศบาลตำบลป่าโมก สมัยสามัญ สมัยแรก ประจำปี 2562 เมื่อวันที่ 21 กุมภาพันธ์ 2562 ขอเชิญท่านประธานสภาเทศบาลดำเนินการต่อครับ

 พันเอกอำนวย ต้องประสงค์ ประธานสภาเทศบาล ขอบคุณครับ ขอเชิญสมาชิกฯ เสนอสมัยประชุมสภาเทศบาล สมัยสามัญ ประจำปี 2563 สำหรับการประชุมสมัยแรกของปีนี้เราได้กำหนดไว้แล้วในการประชุมสภาเทศบาลตำบลป่าโมก สมัยสามัญ สมัยแรก ประจำปี 2562 เมื่อวันที่ 21 กุมภาพันธ์ ปีที่แล้ว สำหรับการประชุมครั้งนี้เราจะกำหนดสมัยประชุมสมัยสามัญของปีนี้ อีก 3 สมัย และการประชุมสมัยสามัญ สมัยแรกของปีหน้า อีก 1 สมัย ขอเชิญครับ

 นางสาวชนากานต์ แป้งนวล สมาชิกสภาเทศบาล กราบเรียนท่านประธานสภาเทศบาลที่เคารพดิฉันนางสาวชนากานต์ แป้งนวล ดิฉันขอเสนอให้มีการประชุมสมัยสามัญ โดยกำหนดสมัยละ 30 วัน ดังนี้

 สมัยที่ 2 ตั้งแต่วันที่ 1 พฤษภาคม 2563 – วันที่ 30 พฤษภาคม 2563

 สมัยที่ 3 ตั้งแต่วันที่ 1 สิงหาคม 2563 – วันที่ 30 สิงหาคม 2563

 สมัยที่ 4 ตั้งแต่วันที่ 1 พฤศจิกายน 2563 – วันที่ 30 พฤศจิกายน 2563

 ในปี พ.ศ.2564 ขอเสนอให้มีการประชุมสมัยสามัญ สมัยแรก วันที่ 1 กุมภาพันธ์ 2564 เป็นต้นไป

 พันเอกอำนวย ต้องประสงค์ ประธานสภาเทศบาล ขอผู้รับรอง (มีผู้รับรองถูกต้อง) มีท่านใดเสนอเป็นอย่างอื่นหรือไม่ เมื่อไม่มีผู้ใดเสนอเป็นอย่างอื่น ผมขอมติจากที่ประชุมว่า ผู้ใดเห็นชอบกับการที่ ท่านชนากานต์ แป้งนวล สมาชิกสภาเทศบาล เสนอ กรุณาออกเสียงยกมือครับ (ถูกต้องครับ)

 **ที่ประชุม มีมติเห็นชอบด้วยเป็นเอกฉันท์ ดังนี้**

 **สมัยที่ 2 ตั้งแต่วันที่ 1 พฤษภาคม 2563 – วันที่ 30 พฤษภาคม 2563**

 **สมัยที่ 3 ตั้งแต่วันที่ 1 สิงหาคม 2563 – วันที่ 30 สิงหาคม 2563**

 **สมัยที่ 4 ตั้งแต่วันที่ 1 พฤศจิกายน 2563 – วันที่ 30 พฤศจิกายน 2563**

 **ในปี พ.ศ. 2564 ให้มีการประชุมสมัยสามัญ สมัยแรก วันที่ 1 กุมภาพันธ์ 2564 เป็นต้นไป**

ระเบียบวาระที่ 4 .../5

5

**ระเบียบวาระที่ 4 เรื่อง อื่น ๆ**

 **4.1 เรื่อง ตอบข้อซักถามของสมาชิกในการประชุมครั้งที่แล้ว**

พันเอกอำนวย ต้องประสงค์ ประธานสภาเทศบาล ในการประชุมสภาเทศบาล สมัยสามัญ สมัยที่ 4 ประจำปี 2562 เมื่อวันที่ 28 พฤศจิกายน 2562 ท่านฉลวย กระจ่างจิตร์ สมาชิกสภาเทศบาล เขต 1 ได้เสนอแนะ 2 ข้อ คือ

 1. การติดตั้งโคมไฟฟ้าแสงสว่างริมถนนทางหลวงถนนสายป่าโมก-อ่างทอง ที่การไฟฟ้าส่วนภูมิภาคไม่อนุญาตให้ติดตั้งสายไฟฟ้าและโคมไฟแสงสว่าง ทางเทศบาลควรจะติดตั้งโคมไฟฟ้าโซล่าเซลล์เฉพาะในเขตเทศบาลที่เป็นชุมชน

 2. แผนงานเคหะและชุมชน โครงการจ้างเหมาเพื่อปฏิบัติงานรักษาความสะอาดบนถนน และบนทางเท้า ขอเสนอให้มีการทำความสะอาดบนถนน และบนทางเท้า ตามชุมชนทุกชุมชนด้วย

 ทางฝ่ายบริหารจะตอบข้อเสนอแนะนี้เลยหรือไม่ เชิญครับ (ไม่ตอบข้อซักถาม)

 **ที่ประชุม รับทราบ**

 **4.2** **เรื่อง ข้อเสนอแนะของสมาชิกสภาเทศบาล**

 พันเอกอำนวย ต้องประสงค์ ประธานสภาเทศบาล ท่านสมาชิกมีเรื่องอะไรที่จะเสนอแนะทางฝ่ายบริหารบ้างขอเชิญครับ

 นายฉลวย กระจ่างจิตร์ สมาชิกสภาเทศบาล กราบเรียนประธานสภาเทศบาล และท่านสมาชิกผู้ทรงเกียรติ ผมนายฉลวย กระจ่างจิตร์ สมาชิกสภาเทศบาล เขต ๑ ผมขออนุญาตติดตามข้อเสนอแนะซึ่งทางผู้บริหารพอทราบบ้างแล้ว แต่งานไม่เดิน ดังนี้

 ๑. ไหล่ทางโค้งคลองข่อยทางเข้าวัดเกตุ-วัดโบสถ์ ไหล่ทางโค้งตรงบ้านนายอัมพร ช้างเทศ ซึ่งเสียชีวิตไปแล้ว ตรงจุดนี้เป็นจุดที่คนถามกันตลอด ผมได้แก้ไขเบื้องต้นโดยไปตัดต้นไม้ตรงทางโค้งแล้ว ก็รอว่าทางเทศบาลจะไปทำไหล่ทางให้เมื่อไหร่ เพราะรับปากเขาไปแล้ว

 ๒. ดินลูกรังริมแม่น้ำท้ายวัดแจ้งตรงบ้านนายวิชัย กล่อมสกุล และนางจินตนา ปิติพืช ซึ่งมีส่วนที่ขาดหายไปเนื่องจากโครงการไทยนิยมยั่งยืนราดลูกรังไปไม่ถึง ๒ บ้านนี้ ก็ขอความอนุเคราะห์เทศบาลช่วยดำเนินการแก้ไข ซึ่งเทศบาลรับปากแล้ว ผมเข้าไปก็ถามกันตลอด ผมขอฝากสภาอันทรงเกียรตินี้

 พันเอกอำนวย ต้องประสงค์ ประธานสภาเทศบาล ฝ่ายบริหารรับทราบนะครับ มีสมาชิกท่านอื่นจะเสนออีกไหมครับ เชิญครับ

 นายสุพล เรืองฤทธิ์ ปลัดเทศบาล/เลขานุการสภาเทศบาล ขออนุญาตที่ประชุมนะครับ ผมขออนุญาตเรียนเพิ่มเติมในเรื่องของการติดตามโครงการของโรงเรียน ตอนนี้กองคลังได้ดำเนินการในเรื่องของ e-bidding ไปแล้วหลาย ๆ โครงการ ของโรงเรียนชุมชนเทศบาลวัดปาโมกข์ ขยายโรงอาหาร ได้ผู้รับจ้างแล้ว โรงเรียนเทศบาลวัดแจ้งได้ผู้รับจ้างแล้วคงจะเร่งดำเนินการให้ โรงเรียนเทศบาลวัดแสนสุข ตอนนี้กำลังพิจารณาว่าใครจะได้ จะมีการเปิดซองวันนี้ ส่วนของโรงเรียนเทศบาลวัดอัมพวัน กำลังขายแบบอยู่ คงจะได้ผู้รับจ้างเร็ว ๆ นี้ โดยจะให้ลงมือในช่วงปิดเทอมจะได้ไม่เสียผลการเรียนของเด็กนักเรียนและทางครูจะได้มีเวลามาช่วยดูด้วย ส่วนท่ารถ บขส. ตอนนี้แบบเสร็จเรียบร้อยแล้วจะส่งให้สำนักปลัดดำเนินการส่งให้กองคลังดำเนินการต่อไป เราพยายามติดตามงานให้เร็วที่สุดก่อนที่จะมีการเลือกตั้ง เราจะได้มีผลงานเป็นที่ประจักษ์ให้ชาวบ้านเขาได้เห็น ผมในฐานะแม่บ้านก็พยายามที่จะติดตาม ตามที่ท่านนายกฯ มอบหมายมาและดำเนินการถึงไหนแล้ว โดยเฉพาะอย่างยิ่งท่านนายกฯ ก็พยายามติดตามโครงการต่าง ๆ ให้เร็วที่สุด ในส่วนโครงการปรับปรุงห้องเรียน ติดเครื่องปรับอากาศตอนนี้กองการศึกษาได้ผู้รับจ้างแล้ว และปิดเทอมก็จะลงไปทำให้ ส่วนของการเตรียมการเลือกตั้งของสมาชิกสภาเทศบาลและผู้บริหาร ตอนนี้ได้มีการแบ่งเขต

เรียบร้อยแล้ว.../๖

6

เรียบร้อยแล้ว แบ่งเป็น ๒ เขตเหมือนเดิม เป็น ๓ รูปแบบ ใช้เวลาอยู่ประมาณ ๒ - ๓ อาทิตย์ เนื่องจากเราส่งไปแล้วทาง กกต.กลางยังไม่เห็นชอบ สำนักทะเบียนได้ดำเนินการเสร็จเรียบร้อยแล้ว ในส่วนการคัดเลือกคณะกรรมการการเลือกตั้งประจำเทศบาลตำบลป่าโมก ตอนนี้ได้ครบ ๓ ท่านแล้ว โดยจะประกาศให้ทราบต่อไป ก็เรียนรายละเอียดให้ท่านสมาชิกได้รับทราบไว้ ซึ่งการเลือกตั้งน่าจะประมาณเดือนพฤษภาคม- มิถุนายนนี้ กระทรวงมหาดไทยกำลังเร่งตรวจสอบว่าท้องถิ่นใดยังไม่มีเงินจัดการเลือกตั้ง ตอนนี้ได้ข่าวว่าประมาณ ๑๕๐ แห่งที่ไม่ได้ตั้งงบประมาณไว้ กระทรวงมหาดไทยอาจให้ท้องถิ่นใช้เงินสะสมแต่ละแห่งดำเนินการ ก็ฝากท่านสมาชิกท่านต้องเตรียมตัวแล้ว ถ้าใครจะสมัครต่อก็ว่าไป ขอเรียนให้ท่านสมาชิกได้รับทราบครับ

 พันเอกอำนวย ต้องประสงค์ ประธานสภาเทศบาล ผมอยากทราบว่าประชากรเขต ๑ กับเขต ๒ เพิ่มหรือลดลงครับ

 นายสุพล เรืองฤทธิ์ ปลัดเทศบาล/เลขานุการสภาเทศบาล ตอนนี้ประชากรมี ๙,๐๘๑ คน ลดลงครับ ในอนาคตไม่แน่อาจจะเพิ่มขึ้นแต่อาจไม่เป็นร้อยเป็นพัน แต่งานทะเบียนคนนอกจะมาใช้ทำบัตรประชาชนจำนวนมาก ของเราค่อนข้างจะให้บริการง่าย เราตรวจสอบเอกสารหลักฐานครบเราก็ทำให้โดยเฉพาะแถวโรงงานอยุธยา แถวกรุงเทพฯ เขาไม่กลับไปทำทางอีสาน เหนือหรือใต้ เขาอาจจะมาใช้พื้นที่ข้างนอก ตอนนี้งานทะเบียนเรามีรายได้เพิ่มขึ้นจำนวนมาก

 พันเอกอำนวย ต้องประสงค์ ประธานสภาเทศบาล เชิญท่านมนูครับ

 นายมนู สังข์ศิริ รองประธานสภาเทศบาล กราบเรียนท่านประธานสภาที่เคารพผมนายมนู สังข์ศิริ รองประธานสภาเทศบาล ผมมีข้อเสนอแนะคือ ต้องการให้ผู้บริหารแจ้งเจ้าหน้าที่ไปดำเนินการทำความสะอาดบริเวณถนนผักไห่เก่าติดกับชุมชนย่อยที่ ๖ และชุมชนย่อยที่ ๔ ที่เราเรียกว่า หัวถนน ไปถึงสะพานริมคลอง เนื่องจากมีขยะที่ทิ้งไว้เป็นกิ่งไม้ต่าง ๆ ซึ่งไม่รู้ใครเป็นคนตัด และก็ทิ้งกันตรงนั้น ชาวบ้านเขาร้องเรียนมาต้องการให้ฝ่ายบริหารช่วยดำเนินการแจ้งส่วนที่เกี่ยวข้องทำความสะอาดบริเวณนั้น และให้ติดป้ายห้ามทิ้งขยะด้วย และหากทราบใครเป็นผู้ทิ้งก็ให้โทรแจ้งเทศบาลหรือประธานชุมชุนก็ได้ ผมก็ขอฝากผู้บริหารด้วยครับ

 **ที่ประชุม รับทราบและรับไปดำเนินการ**

 พันเอกอำนวย ต้องประสงค์ ประธานสภาเทศบาล มีท่านใดจะเสนอเรื่องอื่นอีกหรือไม่ครับ ขอเชิญครับ (ไม่มี) นะครับ เมื่อไม่มีเรื่องอื่น ๆ แล้ว การประชุมสภาเทศบาลได้ดำเนินการมาครบตามระเบียบวาระการประชุมแล้ว ผมขอขอบคุณสมาชิกสภาเทศบาล คณะผู้บริหารและผู้เข้าร่วมประชุมทุกท่าน และขอปิดการประชุม สมัยสามัญ สมัยแรก ประจำปี 2563 แต่เพียงเท่านี้ ขอบคุณครับ

เลิกประชุมเวลา ๑2.๒0 น.

 (ลงชื่อ) ผู้จดรายงานการประชุม

 (นางจิรฐา โชติธนะภัทร)

 เจ้าพนักงานธุรการชำนาญงาน

 (ลงชื่อ) ผู้ตรวจรายงานการประชุม

 (นายธานินทร์ สินธุประสิทธิ์)

 หัวหน้าสำนักปลัดเทศบาล

###  (ลงชื่อ) เลขานุการสภาเทศบาล

 (นายสุพล เรืองฤทธิ์)

### รายงาน

**การประชุมสภาเทศบาลตำบลป่าโมก**

**สมัยสามัญ สมัยแรก**

**ประจำปี 2563**

**วันจันทร์ที่ 24 กุมภาพันธ์ ๒๕๖3**

**ณ ห้องประชุมสภาเทศบาลตำบลป่าโมก**